CELEX: 62016TN0131
Language: lv
Date: 2016-03-22 00:00:00
Title: Lieta T-131/16: Prasība, kas celta 2016. gada 22. martā – Beļģija/Komisija

30.5.2016   
            
            
               LV
            
            
               Eiropas Savienības Oficiālais Vēstnesis
            
            
               C 191/36
            
         Prasība, kas celta 2016. gada 22. martā – Beļģija/Komisija
   (Lieta T-131/16)
   (2016/C 191/48)
   Tiesvedības valoda – angļu
   
      Lietas dalībnieki
   
   
      Prasītāja: Beļģijas Karaliste (pārstāvji – C. Pochet un J. Halleux, pārstāvji, kuriem palīdz M. Segura Catalán un M. Clayton, advokāti)
   
      Atbildētāja: Eiropas Komisija
   
      Prasītājas prasījumi:
   
   
               —
            
            
               atzīt prasījumus par tiesību akta atcelšanu, kas izvirzīti prasības pieteikumā;
            
         
               —
            
            
               atcelt Komisijas 2016. gada 11. janvāra lēmumu par valsts atbalsta shēmu, ko veido virspeļņas atbrīvošana no nodokļiem, SA.37667 (2015/C) (ex 2015/NN), ko ieviesusi Beļģijas Karaliste, ciktāl tajā nav pienācīgi identificēts valsts atbalsta pasākums, virspeļņas reglamentēšanas sistēma ir klasificēta kā shēma un ir uzskatīts, ka tas ir nesaderīgs atbalsts LESD 107. panta izpratnē;
            
         
               —
            
            
               pakārtoti, atcelt apstrīdētā lēmuma 1. un 2. pantu, ciktāl tajos virspeļņas regulēšanas sistēma ir uzskatīta par ar iekšējo tirgu nesaderīgu valsts atbalstu un uzdots atgūt apgalvoto valsts atbalstu no sabiedrību grupām, kurām pieder saņēmēji, pārkāpjot vispārējos Savienības tiesību principus;
            
         
               —
            
            
               piespriest Komisijai atlīdzināt tiesāšanās izdevumus.
            
         
      Pamati un galvenie argumenti
   
   Prasības pamatošanai prasītāja izvirza piecus pamatus.
   
               1.
            
            
               Ar pirmo pamatu tiek apgalvots, ka, izmantojot valsts atbalsta noteikumus, lai vienpusēji noteiktu Beļģijas jurisdikciju nodokļu jomā, ir ticis pārkāpts LESD 2. panta 6. punkts, kā arī LES 5. panta 1. un 2. punkts.
            
         
               2.
            
            
               Ar otro pamatu tiek apgalvots, ka, identificējot apgalvoto valsts atbalsta pasākumu un to klasificējot kā atbalsta shēmu, kurai nav vajadzīgs nekāds turpmāks izpildes pasākums Regulas Nr. 2015/1589 1. panta d) punkta un LESD 107. panta izpratnē, ir pieļauta kļūda tiesību piemērošanā un acīmredzama kļūda novērtējumā.
            
         
               3.
            
            
               Ar trešo pamatu tiek apgalvots, ka, uzskatot, ka virspeļņas regulēšanas sistēma ir valsts atbalsta pasākums, ir ticis pārkāpts LESD 107. pants. Komisija neesot iesniegusi pierādījumus par iesaistītajiem valsts resursiem, neesot identificējusi pastāvošo priekšrocību un esot kļūdaini izvērtējusi selektivitāti un konkurences izkropļošanu.
            
         
               4.
            
            
               Ar ceturto pamatu tiek apgalvots, ka attiecībā uz apgalvotā valsts atbalsta saņēmēju identificēšanu, par tādiem uzskatot, ne tikai Beļģijas vienības, kam ir jāmaksā nodokļi Beļģijā, bet arī daudznacionālas grupas, kurām tās pieder, ir pieļauta acīmredzama kļūda novērtējumā.
            
         
               5.
            
            
               Ar piekto pamatu pakārtoti tiek apgalvots, ka ir tikuši pārkāpti vispārējais tiesiskuma princips un Padomes 2015. gada 13. jūlija Regulas (ES) 2015/1589, ar ko nosaka sīki izstrādātus noteikumus Līguma par Eiropas Savienības darbību 108. panta piemērošanai, (1) 16. panta 1. punkts, jo atgūšana var tikt pieprasīta no daudznacionālām grupām, kurām pieder Beļģijas vienības, kam ir ticis piemērots attiecīgais regulējums.
            
         
      (1)  Padomes 2015. gada 13. jūlija Regula (ES) 2015/1589, ar ko nosaka sīki izstrādātus noteikumus Līguma par Eiropas Savienības darbību 108. panta piemērošanai (OV L 248, 9. lpp.).